शुंगलू समिति रिपोर्ट में उपराज्यपाल, सीएम का नाम  
प्रक्रियागत उल्लंघन के लिए उपराज्यपाल तेजिंदर खन्ना और दिल्ली की मुख्यमंत्री शीला दीक्षित का नाम आया है।
राष्ट्रमंडल खेलों में अनियमितताओं की जांच के लिए प्रधानमंत्री द्वारा गठित शुंगलू समिति की रिपोर्ट में विभिन्न परियोजनाओं के क्रियान्वयन में हुई कथित देरी और प्रक्रियागत उल्लंघन के लिए उपराज्यपाल तेजिंदर खन्ना और दिल्ली की मुख्यमंत्री शीला दीक्षित का नाम आया है।  राष्ट्रमंडल खेलगांव और अन्य आधारभूत संरचनाओं के निर्माण संबंधी विभिन्न ठेकों के संचालन में हुई अनियमितताओं के लिए समिति ने दो रिपोर्ट दाखिल की हैं। इन रिपोर्टों में लोकनिर्माण विभाग के प्रधान सचिव के के शर्मा, लोकनिर्माण विभाग के ही तब के मुख्य इंजीनियर आर सुब्रमणयम्, नयी दिल्ली नगर निगम के अध्यक्ष परिमल कुमार, दिल्ली विकास प्राधिकरण के उपाध्यक्ष अशोक कुमार, नंदलाल: सदस्य, वित्त:, दिल्ली विकास प्राधिकरण के तब के सदस्य :इंजीनियरिंग: एके बजाज और शहरी विकास मंत्रालय के तब के सचिव एम जयचंद्रन जैसे वरिष्ठ अधिकारियों का नाम है।  इन सभी पर परियोजनाओं की ज्यादा लागत आंकने और परियोजनाओं में विलंब करने का आरोप है। इस उच्चस्तरीय समिति ने खेल परियोजनाओं में हुई देरी के कारण 900 करोड़ रपए की हानि का अनुमान लगाया है। दूसरी तरफ खेलगांव में रिहायशी सुविधाओं के निर्माण में हुई देरी के लिए दिल्ली विकास प्राधिकरण को 300 करोड़ रुपए की हानि का अनुमान है। समिति ने खेलगांव में रिहायशी सुविधाओं के निर्माण का ठेका एम्मार एमजीएफ कंपनी को देने पर भी प्रश्नचिह्न खड़े किए हैं और इसे गलत करार दिया है।